'SGPC श्री अमृतसर' चैनल पर पहले दिन 5 घंटे में 40 हजार लोगों ने सुनी
पंजाब में शिरोमणि अकाली दल द्वारा अपने यूट्यूब चैनल SGPC श्री अमृतसर पर आज सुबह गुरबाणी का पहला लाइव प्रसारण किया गया। इस प्रसारण ने पहले ही दिन रिकॉर्ड भी बनाया।
पंजाब में शिरोमणि अकाली दल द्वारा अपने यूट्यूब चैनल SGPC श्री अमृतसर पर आज सुबह गुरबाणी का पहला लाइव प्रसारण किया गया। इस प्रसारण ने पहले ही दिन रिकॉर्ड भी बनाया। SGPC श्री अमृतसर श्री हरिमंदिर साहिब में गुरबाणी कीर्तन का प्रसारण विश्व भर में पहुंचाने के लिए शिरोमणि कमेटी द्वारा अपना चैनल 'SGPC श्री अमृतसर' शुरू किया गया है।
शिरोमणि कमेटी द्वारा अपना निजी सैटेलाइट चैनल स्थापित किए जाने तक निजी चैनल की मदद से गुरबाणी के कीर्तन का सीधा प्रसारण जारी रखा जाएगा। सुबह साढ़े 3 बजे से साढ़े 8 बजे तक, दोपहर साढ़े 12 बजे से ढाई बजे तक, शाम साढ़े 6 बजे से रात साढ़े 8 बजे तक 3 समय गुरबाणी का लाइव प्रसारण होगा।
40 हजार पहुंची व्यूज संख्या 
आज सुबह पहले लाइव प्रसारण ने बड़ा रिकॉर्ड बनाया। गुरबाणी के लाइव प्रसारण के व्यूज ने रिकॉर्ड तोड़ा है। जिस समय गुरबाणी लाइव की जा रही थी, उस दौरान करीब 12 से 15 हजार लोग इसे लाइव देख रहे थे। प्रसारण के आखिर तक व्यूज संख्या करीब 40 हजार तक पहुंच गई थी। लाइव स्ट्रीम बंद होने के बाद भी सुबह के प्रसारण के व्यूज लगातार बढ़ते गए।
'SGPC श्री अमृतसर' यूट्यूब चैनल
शिरोमणि कमेटी श्री दरबार साहिब से गुरबाणी का लाइव प्रसारण संगत तक यूट्यूब चैनल SGPC श्री अमृतसर से पहुंचाएगी। बताया गया है कि करीब 3 महीने तक शिरोमणि कमेटी द्वारा अपना टीवी चैनल भी बना लिया जाएगा। श्री अकाल तख्त साहिब के जत्थेदार ज्ञानी रघबीर सिंह के आदेशों पर शिरोमणि कमेटी ने टीवी के लिए फिलहाल पहले वाले निजी चैनल को ही अधिकार दिए हैं।
चैनल की शुरुआत श्री अखंड पाठ का भोग डालकर
चैनल की शुरुआत गुरमति परंपरा के अनुसार, श्री अखंड पाठ का भोग डालकर की गई। इसके बाद गुरुद्वारा मंजी साहिब दीवान हाल में विशेष समारोह किया गया। शिरोमणि कमेटी के प्रधान ने वेब चैनल की शुरुआत के अवसर पर संगत को बधाई देते हुए कहा कि जल्द ही सैटेलाइट चैनल शुरू किया जाएगा।
उन्होंने स्पष्ट किया कि श्री हरिमंदिर साहिब से गुरबाणी प्रसारण के सभी अधिकार शिरोमणि कमेटी के पास ही रहेंगे। नतीजतन कोई अन्य चैनल इसे नहीं चला सकेगा।